Peter Lindholt var indtil tirsdag medlem af Aalborg Byråd for Venstre. Danmarksdemokraternes første byrådsmedlem i Nordjylland, efter at han har meldt sig ud af Venstre og ind i partiet, som er stiftet af Inger Støjberg. Partiskiftet begrunder han selv med, at han har været uenig med Venstre på flere punkter - blandt andet om rigsretssagen mod Inger Støjberg. - Jeg var blevet træt af at skulle forsvare Venstre i ting, jeg ikke er enig i, siger Peter Lindholt til TV2 Nord. Det er fornylig, at han tog beslutningen om at skifte parti. - Jeg havde et møde med Inger (Støjberg, red.) for ikke så lang tid tiden, så det har ikke altid været meningen at skifte. Men jeg synes, det er på tide at tænke på mine egne værdier. Jeg glæder mig til at skulle være med til at definere politikken for Danmarksdemokraterne, fortæller han. Peter Lindholt stiller op for Danmarksdemokraterne ved det kommende folketingsvalg. Venstre i chok Gruppeformanden for Venstre i Aalborg Kommune, Daniel Borup, er ganske enkelt overrasket. For Peter Lindholts skifte er kommet pludseligt og uden varsel. - Det kommer fuldstændig bag på os. Han har ikke talt om sine ambitioner inden for landspolitik, og han har heller ikke luftet tanker om, at Danmarksdemokraterne var af interesse, siger han og fortsætter: - Det havde været almindelig god pli lige at dele partiskiftet med resten af gruppen i stedet for, at vi finder ud af det på bagkant kort tid inden, Inger Støjberg melder ud til hele Danmark, hvem der stiller op for hendes parti. Gruppeformanden er skuffet over skiftet. Peter Lindholt har været en del af byrådet i under et år, og derfor får det gruppeformanden til at komme med en opfordring til Peter Lindholt: - Han er valgt på et Venstre-mandat, så efter så kort tid siden valget bør han overveje, om han bør trække sig, så mandatet forbliver et til Venstre. Det synes jeg, han skal gøre sig nogle tanker om, siger Daniel Borup.

Referat:
Aalborg Byråd har nu fået en danmarksdemokrat. Den tidligere Venstre-mand Peter Lindholt er nemlig skiftet til partiet.